नवरात्रि में पहले, दूसरे और तीसरे दिन देवी की क्रमश: बालिका, युवती और परिपक्व स्त्री के रूप में पूजा की जाती है। जो इस बात का द्योतक है कि स्त्री हर रूप में पूजनीय है। हम इसकी तुलना अपने जीवन से करके देखें। बेटी का सुख प्राप्त करनेवाले माता-पिता से पूछें कि उनके जीवन को बेटियों ने कितना समृद्ध किया। जीवन के अंतिम पड़ाव पर सहारा मिलने के उद्देश्य से बेटों की कामना करने वाले यह भी सोचें कि जब वे कठिनाई में होते हैं या जीवन के किसी मुश्किल दौर से गुजर रहे होते हैं तो बेटी के द्वारा दिया गया भावनात्मक आधार भी उन्हें कितनी मजबूती देता है। अगर घर की बड़ी बेटी अपने पिता से आकर कहे कि मैं तब तक शादी नहीं करूंगी जब तक आपका हाथ बंटाने के लिए छोटा भाई सक्षम नहीं हो जाता तो पिता को कितनी खुशी होगी! परिवार के रथ को खींचने में पति के साथ जब पत्नी का भी सहयोग मिलने लगता है तो उनका जीवन सुखों से भर जाता है। स्त्री के मां स्वरूप के बारे में कुछ कहने के लिए तो शब्द भी कम पड़ जाएंगे। इतना सब कुछ होते हुए भी आज समाज में स्त्री की स्थिति दयनीय क्यों है? क्यों उसके उत्थान के लिए विभिन्न कार्यक्रमों और सरकारी योजनाओं के अमलीकरण का इंतजार करना होता है?